《和广雅尚书两湖书院晚集原韵》
清代·汪康年

吾生嗜游眺，登陟屐几两。压脑萝葛扪，罥足蒺藜掌。

遇淖时灭葭，遘雨即衣穰。隆冬走荆楚，方喜写尘鞅。

密雪兆丰稔，宿泽苏皋壤。乘暮踏冰行，旅怀一排荡。

将作散工役，呜呜甫作响。忽见折柬招，摄衣历阶上。

燔炰苦劝酬，谈谑剧复往。执拂对逸民，焚舟敌真长。

峭壁矜突兀，长流争瀇瀁。尚书松鹤姿，意度廓深广。

围炉坐相对，莹若晶玉晃。未如杨朱蹴，已作田子傥。

大言惭覆瓶，小言不满盎。投杯起循廊，且自穷物象。

凌坚鱼戢鳞，雪晶鹤失氅。微痕露瓦棱，馀辉映门榜。

初月挂东檐，娟娟照疏朗。梅噤待春开，石植要云养。

苦恋清逸景，焉能周胜赏。扶阑纵远瞩，欲去意还强。

露立意稍怯，寒侵味转爽。归路望江流，绕郭如绳枉。

家山不可见，夜梦发遐想。

作者简介：（1860—1911）浙江钱塘人，字穰卿，晚号恢伯。光绪二十年进士。官内阁中书。甲午战后，在沪入强学会，办《时务报》，延梁启超任主编，鼓吹维新。后改办《昌言报》，自任主编。二十四年，办《中外日报》，拥护新政。三十三年，在京办《京报》。宣统二年，又办《刍言报》。有《汪穰卿遗著》、《汪穰卿笔记》。